ET Euroopa Liidu Teataja C 476/3

Algatamisteade seoses Argentinast ja Indoneesiast pärit biodiisli impordi suhtes kehtestatud dumpinguvastaste meetmetega, mida rakendati pärast soovitusi ja otsuseid, mille Maailma Kaubandusorganisatsiooni vaidluste lahendamise organ võttis vastu vaidluses „EL – biodiisliga seotud dumpinguvastased meetmed“ (DS473)

(2016/C 476/04)

Käesolev teade avaldatakse vastavalt Euroopa Parlamendi ja nõukogu 11. märtsi 2015. aasta määruse (EL) 2015/476 (meetmete kohta, mida liit võib võtta pärast Maailma Kaubandusorganisatsiooni vaidluste lahendamise organi aruannet dumpingu- ja subsiidiumivastaste meetmete kohta) (1) (edaspidi „WTO võimaldamismäärus“)) artikli 1 lõike 1 punktile a ja artiklile 2.

Maailma Kaubandusorganisatsiooni (edaspidi „WTO“) vaidluste lahendamise organ võttis 26. oktoobril 2016 vastu apellatsioonikogu aruandega (2) muudetud hindamiskogu aruande, milles käsitleti vaidlust „EL – biodiisliga seotud dumpinguvastased meetmed“ („EU – Anti-Dumping Measures on Biodiesel“) (DS473).

Apellatsioonikogu aruandes jõuti muu hulgas järeldusele, et EL ei toiminud kooskõlas järgmiste artiklitega:

— WTO dumpinguvastase lepingu artikkel 2.2.1.1, kuna EL ei arvutanud uurimisaluse toote tootmiskulusid tootjate raamatupidamisandmete alusel;

— WTO dumpinguvastase lepingu artikkel 2.2 ja GATT 1994 VI artikli punkti 1 alapunkti b alapunkt ii, kuna EL ei kasutanud biodiisli normaalväärtuse arvutamisel biodiisli tootmiskulusid Argentinas;

— WTO dumpinguvastase lepingu artikkel 9.3 ja GATT 1994 VI artikli punkt 2, kuna ELi kehtestud dumpinguvastaste tollimaksude summad ületasid dumpingumarginaali, mis oleks tulnud kindlaks määrata vastavalt WTO dumpinguvastase lepingu artikli 2 ja GATT 1994 VI artikli punkti 1 alusel.

Hindamiskogu aruandes jõuti muu hulgas järeldusele, et EL ei toiminud kooskõlas järgmiste artiklitega:

— WTO dumpinguvastase lepingu artiklid 3.1 ja 3.4, kuna EL ei uurinud dumpinguhinnaga impordi mõju asjaomasele omamaisele tootmisharule tootmisvõimsuse ja selle ärakasutamise osas.

1. Läbivaatamise algatamine

Pärast liikmesriikide teavitamist kooskõlas WTO võimaldamismääruse artikli 1 lõikega 3 ja artikli 2 lõikega 3 algatab komisjon WTO võimaldamismääruse artikli 1 lõike 3 ja artikli 2 lõike 3 alusel läbivaatamise. Läbivaatamise eesmärk on viia Argentinast pärit biodiisli impordi suhtes kehtestatud dumpinguvastased meetmed kooskõlla eespool nimetatud aruannetes esitatud soovituste ja otsustega. Komisjon märgib, et Indoneesiast pärit biodiisli impordi suhtes kehtestatud dumpinguvastased meetmed sõltuvad WTO poolelioleva vaidluse „Euroopa Liit – Indoneesiast pärit biodiisli suhtes kehtestatud dumpinguvastased meetmed“ („European Union – Anti-Dumping Measures on Biodiesel from Indonesia“) (DS480) tulemustest. Kõnealuses vaidluses esitas Indoneesia üldjoontes samasugused nõuded, kui seda tegi Argentina vaidluses DS473. Kuna aruannetes esitatud õiguslikud küsimused näivad olevat asjakohased ka Indoneesiaga seotud uurimise suhtes, leiab komisjon, et kõnealuse läbivaatamise käigus on asjakohane käsitleda ka Indoneesiast pärit biodiisli impordi suhtes kehtestatud dumpinguvastaseid meetmeid. Meede, mis tuleks viia kooskõlla WTO õigusega, on nõukogu 19. novembri 2013. aasta rakendusmäärus (EL) nr 1194/2013, millega kehtestatakse Argentinast ja Indoneesiast pärit biodiisli impordi suhtes lõplik dumpinguvastane tollimaks ja nõutakse lõplikult sisse nimetatud impordi suhtes kehtestatud ajutine tollimaks (3). Läbivaatamise raames vaadeldakse vaid seda, kuidas arvestati uurimisaluse toote normaalväärtuse kindlaksmääramisel tootmiskulusid ning seda, kuidas hinnati tootmisvõimsust ja selle ärakasutamist dumpinguhinnaga impordi mõju kindlaksmääramisel omamaise tootmisharu suhtes. Läbivaatamise võimalikku mõju rakendusmääruse (EL) nr 1194/2013 muudele elementidele arvesse ei võeta. Läbivaatamise käigus lähtutakse faktidest, mis olid kättesaadavad rakendusmääruse (EL) nr 1194/2013 kohasel uurimisperioodil (1. juuli 2011 kuni 30. juuni 2012) ning kahju hindamise seisukohalt oluliste suundumuste uurimist hõlmaval vaatlusalusel perioodil (1. jaanuar 2009 kuni 30. juuni 2012).

Selleks et tagada kooskõla WTO vaidluste lahendamise organi soovituste, otsuste ja õiguslike tõlgendustega, võib rakendusmääruse (EL) nr 1194/2013 kehtetuks tunnistada või seda muuta. Vastavalt WTO võimaldamismääruse artiklile 3 ei ole kõnealuse läbivaatamise tulemusel vastu võetud meetmetel siiski tagasiulatuvat mõju; asjaomaseid meetmeid kohaldatakse alates nende jõustumise kuupäevast ja seega ei saa nende alusel hüvitada enne kõnealust kuupäeva sisse nõutud tollimakse.

2. Menetlus

Vastavalt WTO võimaldamismääruse artikli 1 lõikele 2 ja artikli 2 lõikele 2 nõuab komisjon, et huvitatud isikud, sealhulgas Argentina ja Indoneesia eksportivad tootjad, esitaksid kogu teabe, mis on vajalik rakendusmääruse (EL) nr 1194/2013 vastuvõtmisele eelnenud uurimise käigus saadud teabe täiendamiseks. Kõigil huvitatud isikutel palutakse endast teatamiseks, kõnealuse teabe esitamiseks ja kõnealuses läbivaatamiseks osalemiseks võtta eelistatult e-posti teel komisjoniga ühendust nii kiiresti kui võimalik, kuid mitte hiljem kui 15 päeva jooksul pärast käesoleva teate avaldamist Euroopa Liidu Teatajas.

Kõik huvitatud isikud võivad taotleda uurimist korraldavatelt komisjoni talitustelt ärakuulamist. Ärakuulamistaotlus peab olema kirjalik ning selles peab olema esitatud taotluse põhjus. Läbivaatamise algetapiga seotud küsimuste kohta tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

3. Avalikustamine

Kõikidele huvitatud isikutele teatatakse olulistest faktidest ja kaalutlustest, mille alusel kavatsetakse rakendusmäärus (EL) nr 1194/2013 kehtetuks tunnistada või seda muuta, ning neile antakse võimalus esitada vähemalt 10 päeva jooksul märkusi.

4. Kirjalike esildiste, täidetud küsimustike ja kirjade saatmise juhised

Komisjonile kaubanduskaitset käsitlevateks uurimisteks esitatava teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt spetsiaalse loa, mis sõnaselgelt võimaldab a) komisjonil kõnealust teavet ja andmeid käesolevas kaubanduse kaitsemeetmetega seotud menetluses kasutada ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kõik kirjalikud esildised, sealhulgas käesolevas teates nõutud teave, täidetud küsimustikud ja kirjavahetus, mida huvitatud isikud paluvad käsitleda konfidentsiaalsena, peavad olema märgistatud sõnaga „Limited“ (4).

Huvitatud isikud, kes esitavad teavet märkega „Limited“, peavad vastavalt alusmääruse artikli 19 lõikele 2 esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peaksid olema küllaldaselt üksikasjalikud, et võimaldada piisavalt aru saada konfidentsiaalsena esitatud teabe sisust. Kui konfidentsiaalset teavet edastav huvitatud isik ei esita nõutava vormi ja kvaliteediga mittekonfidentsiaalset kokkuvõtet, võib sellise konfidentsiaalse teabe jätta arvesse võtmata.

Huvitatud isikutel palutakse esitada kõik esildised ja taotlused, sealhulgas skaneeritud volikirjad ja sertifikaadid, e-posti teel, välja arvatud mahukad vastused, mis tuleb esitada CD-ROMil või DVD-l käsipostiga või tähitud kirjaga. E-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“, mis on avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf. Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on ettevõtte toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad sõnaselgelt soovi saada kõik dokumendid komisjonilt teiste sidevahendite kaudu või kui dokumendi laad nõuab selle saatmist tähitud kirjaga. Täiendavaid eeskirju ja lisainfot komisjoniga suhtlemise kohta, sh teavet e-posti teel esitatud esildiste suhtes kehtivate põhimõtete kohta, leiavad huvitatud isikud eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË E-post: Trade-R658-Biodiesel@ec.europa.eu

5. Koostöösoovimatus

Kui huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab märkimisväärselt uurimist, võib vastavalt alusmääruse artiklile 18 nii positiivsed kui ka negatiivsed järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, siis jäetakse selline teave arvesse võtmata ning võidakse toetuda kasutamiseks kättesaadavatele faktidele.

Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt alusmääruse artiklile 18, võib tulemus olla asjaomasele isikule ebasoodsam, kui see oleks olnud tema koostöö korral.

Elektroonilises vormis koostöö puudumist ei loeta koostööst keeldumiseks, kui huvitatud isik selgitab, et nõutav koostöövorm tooks kaasa ebaratsionaalse lisakoormuse või põhjendamatud lisakulud. Huvitatud isikul tuleb komisjoniga viivitamata ühendust võtta.

6. Ärakuulamise eest vastutav ametnik

Huvitatud isikud võivad taotleda kaubandusmenetluses ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kolmandate isikute ärakuulamistaotlustega. Ärakuulamise eest vastutav ametnik võib korraldada huvitatud isiku ärakuulamise ja olla vahendaja selle tagamiseks, et huvitatud isikud saaksid oma kaitseõigusi täiel määral kasutada.

Taotlus saada ärakuulamise eest vastutava ametniku juures ära kuulatud tuleb esitada kirjalikult ning selles tuleb selgitada taotluse esitamise põhjuseid. Uurimise algetapiga seonduvate küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses asjaomaste isikutega.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebilehel: http://ec.europa.eu/trade/trade-policy-and-you/contacts/hearing-officer/

7. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (5).

(1) ELT L 83, 27.3.2015, lk 6.

(2) WTO, apellatsioonikogu aruanne, AB-2016-4, WT/DS473/AB/R, 6. oktoober 2016. WTO, hindamiskogu aruanne, WT/DS473/R, 29. märts 2016.

(3) ELT L 315, 26.11.2013, lk 2.

(4) Sõnaga „Limited“ märgistatud dokument on konfidentsiaalne dokument vastavalt nõukogu 8. juuni 2016. aasta määruse (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (ELT L 176, 30.6.2016, lk 21) (edaspidi „alusmäärus“) artiklile 19 ja WTO dumpinguvastase lepingu artiklile 6. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(5) EÜT L 8, 12.1.2001, lk 1.